Drie vas ná mans by Zandspruit brandArgieffoto: SAPD, Facebook Drie verdagtes is in hegtenis geneem in verband met Woensdagoggend se brandvoorval by Zandspruit in Gauteng wat aanvanklik vier mense dood en vyf ernstig beseer gelaat het. Volgens die provinsiale portefeuljekomitee vir gemeenskapsveiligheid het nog twee van die slagoffers intussen aan hul beserings beswyk. Die voorval het nou altesaam ses lewens geëis. Die drie oorlewendes verkeer in ’n kritieke toestand en word in die hospitaal behandel. Die voorval was vermoedelik die gevolg van gepeupelgeregtigheid. Die komitee het die inhegtenisnemings verwelkom en ’n beroep op die publiek gedoen om nie die gereg in eie hande te neem nie. “Die omvang van gemeenskapslede se woede en frustrasie kan nie regverdig dat hulle hulself die reg toe-eien om die lewens van die vermeende misdadigers te neem nie,” sê Alphina Ndlovana, voorsitter van die Gautengse portefeuljekomitee vir gemeenskapsveiligheid. “’n Kriminele daad bly onwettig en moet te alle tye veroordeel word, ongeag teen wie dit gepleeg word.” Maroela Media het vroeër berig daar is Woensdag omstreeks 02:00 aangemeld dat sowat 200 mense ’n soektog na ’n groep seuns, wat glo mense in die Zandspruit-gemeenskap beroof het, op tou gesit het. Nooddienswerkers het later nege mans in die middel van ’n veld naby ’n smeulende rubberband gevind. Die mans was vasgebind en het ernstige brandwonde opgedoen. ’n Groot groep mense uit die gemeenskap het om die gebied saamgedrom. Die drie aangekeerde verdagtes word aangekla van moord en poging tot moord.